Katrine Robsøe (RV), 2023-04-27:
Ej, hvor skal vi mange fede ting i forhold til iværksætteri i de kommende forhandlinger.
I Radikale Venstre er vi jo medforslagsstillere på det her forslag, og det er vi jo ikke, fordi vi tror, at det så er det ene forslag, der vil redde iværksætteri i Danmark.
Det er vi, fordi vi tror på, at det her er en del af det at sørge for, at de iværksættere, der rent faktisk får gang i noget, som vokser, og som bliver større, får lyst til at blive i Danmark.
Lad deres virksomheder vokse her i landet, i stedet for at de rykker ud; lad os sikre, at vi har arbejdspladserne, viden og udvikling her i landet.
Det er jo derfor, det hænger sammen.
Der er ikke behov for flere udenomsdrøftelser.
Der er behov for, at vi nu kommer i gang med de her forhandlinger, at der rent faktisk bliver indkaldt til forhandlinger, og at regeringen lægger noget frem.
For jeg er sådan set enig i, at vi selvfølgelig ikke bare skal gennemføre det her og så glemme resten.
Der er masser af ting at tage fat på.
Der er masser af ting omkring den kultur, vi har i vores samfund, i forhold til at prøve at underbygge, at langt flere bliver inspireret til at gå i gang med at være iværksætter.
Det taler ind i hele vores uddannelsessystem, helt nede fra grundskolen og op til, at man rent faktisk har rammerne, også på ens videregående uddannelse, i forhold til at kunne bruge de muligheder, der er, for at blive iværksætter; det handler om de idéer, man får, når man er under uddannelse, eller når man er blevet færdiguddannet og er i arbejde, i forhold til at man kan bygge dem op til noget, der skaber nye ting, nye teknologier, ny viden og nye idéer i vores samfund, altså noget, der rent faktisk får os til at vokse.
Det er jo noget af det, vi skal i gang med.
Jeg ønsker personligt også, at vi faktisk får gjort noget, så langt flere får muligheden for at starte en virksomhed – det gælder også for alle de kvinder, der lige nu oplever, at der er en bias derude i forhold til at få startet noget op – så vi rent faktisk får alle de idéer i spil, som vi har i vores samfund.
Det handler også om adgangen til kapital, og det er jo også her, vi er inde på, at vi, når man så kommer til det her stadie i sin virksomhed, ikke slår dem oven i hovedet og beder dem om at optage banklån for at kunne komme igennem den her fase, men at vi reelt sørger for, at man kan få lov til at tage sin virksomhed til det næste stadie, og det kan jo være til god inspiration for alle andre.
Jeg vil virkelig gerne komme med en opfordring til regeringen, og jeg håber, skatteministeren hører efter nu – det ser ikke sådan ud, men det kan vi jo håbe han gør på et tidspunkt, når hr. Jens Joel stopper med at tale.
Jeg vil bare sige, og det kan man notere sig, hr. skatteminister, at man jo fremadrettet til de kommende iværksætterforhandlinger skulle prøve at have nogle modeller klar, i forhold til hvordan det her kunne se ud, hvis man mener det fra regeringens side.
Jeg er med på, at man ikke vil stemme for det her, men man kunne jo alligevel godt fra regeringens side prøve at tage initiativ til at se på, hvordan det her kunne se ud.
Så det er bare en opfordring herfra, og Radikale støtter naturligvis beslutningsforslaget.